DOI: 10.14457/tu.the.2020.698
title: กลวิธีการแต่งนวนิยายแนวจีนโบราณทะลุมิติของนักเขียนไทย

description: วิทยานิพนธ์นี้มีวัตถุประสงค์เพื่อศึกษาวิเคราะห์ลักษณะและกลวิธีการแต่งนวนิยายแนวจีนโบราณทะลุมิติที่สร้างสรรค์โดยนักเขียนไทย โดยศึกษาจากองค์ประกอบต่างๆ ของนวนิยาย ได้แก่ กลวิธีการสร้างโครงเรื่อง กลวิธีการเล่าเรื่อง กลวิธีการสร้างตัวละคร กลวิธีการสร้างฉากและบรรยากาศ กลวิธีการใช้ภาษา และกลวิธีการนำเสนอแนวคิด และศึกษาการนำเสนอความเป็นจีนในนวนิยายแนวจีนโบราณทะลุมิติของนักเขียนไทย โดยศึกษาจากนวนิยายแนวจีนโบราณทะลุมิติจำนวน 25 เรื่องซึ่งมีเกณฑ์คัดเลือกจากจำนวนสถิติหรือยอดผู้เข้าชมมากที่สุดในเว็บไซต์เด็กดีดอทคอม (www.dek-d.com) และได้รับการจัดพิมพ์เป็นรูปเล่มหนังสือโดยสำนักพิมพ์ต่างๆในช่วง พ.ศ 2559 - พ.ศ 2562ผลการศึกษาพบว่า ผู้แต่งชาวไทยเลียนแบบกลวิธีการแต่งนวนิยายแนวจีนโบราณทะลุมิติจากนักเขียนจีนในระยะแรกเริ่ม และต่อมาได้พัฒนากลวิธีการแต่งนวนิยายประเภทนี้ขึ้นอย่างเป็นระบบ กล่าวคือ ในด้านกลวิธีการสร้างโครงเรื่องปรากฏการแย่งชิงราชบัลลังก์ การแก้แค้นและความรักเป็นโครงเรื่องที่มีบทบาทสำคัญและสัมพันธ์กับการสร้างเนื้อเรื่องของนวนิยายแต่ละเรื่อง และสร้างความขัดแย้งเป็นความขัดแย้งระหว่างมนุษย์กับมนุษย์ ซึ่งสามารถแบ่งเป็น2 ประเภทหลัก ได้แก่ความขัดแย้งระหว่างตัวละครเอกกับตัวละครเอกและความขัดแย้งระหว่างตัวละครเอกกับฝ่ายปฏิปักษ์ โดยมีลักษณะร่วมคือ ฝ่ายธรรมมักชนะฝ่ายอธรรม และความรักระหว่างคู่รักแท้หรือความรักระหว่างครอบครัวจะมีส่วนสำคัญในการผลักดันให้เนื้อเรื่องดำเนินต่อไป ในด้านกลวิธีการเล่าเรื่อง โดยส่วนใหญ่ผู้แต่งมักเลือกใช้ผู้เล่าเรื่องประเภทผู้รู้แจ้ง เพื่อป้อนข้อมูลเกี่ยวกับตัวละครและเหตุการณ์ที่เกิดขึ้นในนวนิยายให้กับผู้อ่านโดยตรงและชัดเจนมากที่สุด มีกรณีพิเศษไม่มากนักที่ผู้แต่งใช้ผู้เล่าเรื่องประเภทตัวละครเอกสลับกันกับผู้เล่าเรื่องประเภทผู้รู้แจ้ง ในด้านกลวิธีการสร้างฉากและบรรยากาศ ผู้แต่งมักให้ความสำคัญกับความเป็นจีนและวัฒนธรรมจีนโดยนำเสนอผ่านองค์ประกอบต่างๆโดยเฉพาะฉากดินแดนจีนสมัยโบราณผู้แต่งนิยมใช้เป็นฉากเหตุการณ์มากที่สุดมี 3 ประเภท ได้แก่ ฉากพระราชวัง ฉากภายในจวนตระกูลใหญ่ และฉากตลาดในด้านกลวิธีการสร้างตัวละครผู้แต่งมักสร้างให้ตัวละครเอกหญิงเป็นตัวละครที่ทะลุมิติจากมิติหนึ่งไปยังดินแดนจีนสมัยโบราณ และเป็นตัวละครที่ต้องเผชิญกับความเปลี่ยนแปลงทางด้านสถานที่เวลาและสภาพแวดล้อมทางวัฒนธรรม ส่วนตัวละครเอกชายส่วนใหญ่เป็นผู้ที่เพียบพร้อมทั้งรูปสมบัติ ทรัพย์สมบัติและคุณสมบัติ และมีความสามารถในการสนับสนุนการกระทำต่างๆ ของตัวละครเอกหญิง ทำให้ตัวละครเอกหญิงประสบความสำเร็จได้ดังปรารถนา ในส่วนของตัวละครประกอบ ผู้แต่งสร้างให้ตัวละครประกอบทั้งประเภทผู้ช่วยและประเภทผู้ขัดขวางแสดงบทบาทสำคัญต่อการดำเนินเรื่อง มีส่วนช่วยให้การสร้างเนื้อเรื่องมีความสมเหตุสมผลและมีสีสันอันหลากหลาย ในด้านกลวิธีการสร้างบทสนทนา พบว่าผู้แต่งสร้างให้บทสนทนามีบทบาทหน้าที่สำคัญหลายประการ ทั้งช่วยในการถ่ายทอดหรือสื่อลักษณะนิสัยและความรู้สึกนึกคิดของตัวละคร สร้างความสมจริงให้กับเนื้อเรื่อง และยังมีบทบาทสำคัญที่ผิดแปลกไปจากนวนิยายประเภทอื่น ได้แก่บทบาทหน้าที่ในการแสดงความแตกต่างของตัวละครต่างมิติ โดยอาศัยการเลือกใช้ถ้อยคำที่ใช้ในการสนทนา การกล่าวถึงสิ่งของหรือการนำเสนอแนวคิดต่างมิติ เป็นต้น ในด้านกลวิธีการใช้ภาษาพบว่ามีลักษณะสำคัญ 2 ประการ ได้แก่ ลักษณะการใช้ภาษาของกลุ่มเยาวชน โดยเฉพาะภาษาที่ใช้สื่อสารในพื้นที่อินเทอร์เน็ต และลักษณะการใช้ภาษาที่แสดงความเป็นจีนหรือวัฒนธรรมจีน ส่วนด้านกลวิธีการนำเสนอแนวคิด พบว่า มีแนวคิดหลัก3ประการ คือ แนวคิดเกี่ยวกับความรักและการแต่งงาน แนวคิดเกี่ยวกับคุณค่าผู้หญิงและแนวคิดเกี่ยวกับการการเวียนว่ายตายเกิดการสื่อแนวคิดดังกล่าวแสดงผ่านการกระทำหรือเรื่องราวเหตุการณ์ต่างๆส่วนการนำเสนอความเป็นจีนในนวนิยายแนวจีนโบราณทะลุมิติของนักเขียนไทยพบว่า มักนำเสนอความเป็นจีนผ่านสำนวนภาษา ตัวละคร วัฒนธรรม ฉากและบรรยากาศ ทำให้การสร้างสรรค์นวนิยายแนวจีนโบราณทะลุมิติเป็นผลงานที่ถ่ายทอดเรื่องราวที่เกี่ยวข้องกับจีนโบราณและนำเสนอให้ผู้อ่านได้เห็นถึงมุมมองด้านต่างๆ ของความเป็นจีนและวัฒนธรรมจีน